沈欽霖

沈欽霖，榜名欽臨，字仲亭，一字芝堂，江蘇吳江縣人，清朝官員。

 生平 
嘉慶六年（1801年）辛酉恩科進士，官中書。嘉慶十年（1810年），典試湖南庚午科鄉試。因失察家丁滋事，革職。道光二年（1822年），派充實錄館詳校官，議敘一等。道光四年（1824年）八月，除授福建福州府平潭同知。道光六年（1826年）五月，署邵武府清軍同知。道光九年（1829年）三月，署興化府知府。道光十二年（1832年）調署任台灣府海防兼南路理番同知。到任伊始，即逢嘉義張丙起事，守城有功，事平賞戴花翎，以知府歸部儘先選用。道光十三年十二月十九日卒於任。《台灣府海防南路理番同知沈君墓志銘》（劉鴻翱）：誥授朝議大夫、署台灣府海防南路理番同知事、沈君欽霖，以道光十二年秋，台地逆匪張丙等作亂，君與守郡城；是時福省聞警，巡撫兼署總督魏元烺調陸路提督馬公濟勝帶兵進剿，十戰皆捷。欽差福州將軍瑚公松額同制府程公祖洛渡台搜捕余匪，籌辦善後機宜；論守城功，君得列上薦，奉旨賞戴花翎，即以知府歸部儘先選用。十三年秋，余由廣東南韶連兵備道調補台灣兵備道。十月，舟抵安平，接見君，驚喜交集；蓋君，余在內閣時舊友也。初，君嘉慶辛酉成進士，官中書。撰文詞，下筆數千言；大學士諸公咸倚重。庚午，典試湖南，所得多知名士。因失察家丁滋事，革職；大學士諸公奏請效力會典館。書告成，開復原官。甫到閣行走，旋委署侍讀，與余同直，情浹洽。嘗論作詩賦，謂『詩尚煩構思；不知賦，何用思索為』！故閣中同寅無不推尊君之能文者。道光二年，派充實錄館詳校官，議敘一等。四年八月，除授福建福州府平潭同知。六年五月，署邵武府清軍同知。九年三月，署興化府知府。既卸篆，調署台灣府海防同知。君於平潭同知任內，乙酉、戊子兩科皆監試文闈；福省官知與不知，咸目君為溫文爾雅儒者也。及任台防，猝聞張逆等之亂起嘉義；不動聲色，密檄飛飭所屬番弁，選精壯屯丁三百入保。逆黨率眾窺伺郡垣，君督番兵會同文武迎敵，奮力擊賊，生禽林龍、陳電等，寸磔於市，使賊不敢越嘉義以南。嗚呼！何其壯也。台地固稱積亂難治之區，自康熙間朱一貴倡亂以後，叛者十四次；士大夫之官斯士者，難矣！然使作吏者盡如君，或能先事預防，不至於亂；即亂，能如君之精詳明決，亦可即時殲滅，勿煩勞內地大兵。悲夫！張丙之初起，藉口於搶米。嘉義令邵用之不知其叛謀，被殺死。台灣府呂志恆前往，賊已聚至萬人，父老攀轅泣留，不聽；戰死斗六汛。縣丞方振聲，竹城破，並妻張氏焚死，幼女亦從死；幕友沈志勇父子、家丁江永惠等，皆從死。武弁自副將而下，死者萬餘人。惟總兵劉公廷斌兵敗幸不死，保嘉義城；亦以憂憤，病死。君嘗謂余曰：『方事之殷也，有死之心，無生之志。今出萬死一生之中，賴國家威德，妖寇蕩平。台地，沿海諸省之保障；非勵精圖治，無以久安』！余方壯君之言，而君以積勞已齎志以歿矣。君精於吏治，任平潭時，文書院、治埔田，士民皆悅。署興化府時，木蘭陂工程甫竣，開挖涵洞，以資灌溉；培築士埂，以保農田。署台防時，裁減口費，體恤商艱。方議改船政，謂宜使漁船配榖；蒙制軍嘉獎，而君已卒：余皆略而不詳者。士不遇盤根錯節，不別利器；所以著君生平大節也。 君諱欽霖，字仲亨，一字芝堂。先世自前明太常寺少卿諱漢遷居於吳江縣城南之水西莊，遂著籍焉。曾祖諱重、祖諱焯、本生祖諱阜上，皆貤贈奉政大夫、內閣中書；曾祖妣陸氏、祖妣陸氏、本生祖妣朱氏，皆貤贈宜人。考諱宗德，乾隆乙酉舉人，歷任靖江、上海縣學教諭，敕授文林郎，晉贈奉政大夫、內閣中書；妣趙氏、繼妣趙氏，皆敕授孺人，晉封宜人。配范恭人，生三子：長祖原，早亡；次慶原；次庚原，先君卒。孫男四人：沈桂芬、桐封、柏年、楣昌。生於乾隆己丑年九月十六日午時，卒於道光癸已年十二月十九日子時，壽享六十有五歲。 慶原治君之喪，將歸葬於吳江祖塋之側，來乞銘。余在內閣知君久，銘之餘宜。銘曰：君生於吳，官於閩，卒於台。君之卒也，適余其來。台地郡城賴君守，台地善後待君裁；天胡不少留，盡君之才！嗚呼！非斯人之哀而誰哀！

 註釋 

 劉寧顏編，《重修台灣省通志》，台北市，台灣省文獻委員會，1994年。


 外部链接 
 沈欽霖  臺灣人物小傳

Qin
Category:吴江人
Category:清朝內閣中書
Category:台灣府海防兼南路理番同知
Category:清朝平潭廳同知
Category:清朝兴化府知府